paragraph_text: Tijekom 1959. godine njegov 83. puk se prenaoružava na lovce F-86E/M Sabre (u licenciranoj inačici Canadair CL.13 Mk.IV) i prenamjenjuje u čistu lovačku postrojbu, pa je i Kalinić već 1960. godine posve ospobosobljen za obavljanje lovačkih zadaća na tom uzorku zrakoplova. Nedugo zatim (1961. god.), zajedno s pukovnijom premješta se u zrakoplovnu bazu Golubovci kod Podgorice. No, intezivno psihofizičko naprezanje proteklih godina ostavlja trag na zdravlju te se Kalinić 1962. godine po liječničkoj preporuci i usvojenoj zamolbi vraća na Zemunik. Ondje je raspoređen u sastav novouspostavljene zrakoplovne akademije (Vazduhoplovna vojna akademija - VVA), i to na dužnost časnika za sigurnost u pertinentnoj školskoj pukovniji (105. vnp). S obzirom na sada reduciranu pilotsku sposobnost (ograničenu na klipne zrakoplove za vezu), letačku trenažu od 1963. godine održava mahom na školskim dvosjedima Utva Aero 3.